REGOLAMENT TAL-KUMMISSJONI (KE) Nru 186/2009
tad-9 ta' Marzu 2009
li jiftaħ ix-xiri tal-butir bi proċedura ta' sejħa għall-offerti għall-perjodu li jispiċċa fil-31 ta' Awwissu 2009
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (ir-Regolament Waħdieni dwar l-OKS) (1), u b’mod partikolari l-Artikoli 13(3) u 18(2)(d) flimkien mal-Artikolu 4 tiegħu,
Billi:
(1)
Ir-Regolament tal-Kummissjoni (KE) Nru 181/2009 (2) għalaq ix-xiri ta' intervent tal-butir fis-6 ta' Marzu 2009 bi prezz fiss miftuħ għall-perjodu bejn l-1 ta' Marzu u l-31 ta' Awwissu 2009 minħabba li l-offerti sebqu l-kwantità ta' 30 000 tunnellata stipulata fl-Artikolu 13(1)(c) tar-Regolament (KE) Nru 1234/2007.
(2)
Sabiex ikompli jiġi mgħejjun is-suq tal-butir, għandha tinfetaħ proċedura ta' sejħa għall-offerti.
(3)
L-Artikolu 13 tar-Regolament tal-Kummissjoni (KE) Nru 105/2008 (3) jistabbilixxi r-regoli li għandhom jitħarsu meta l-Kummissjoni tiddeċiedi li x-xiri għandu jsir skont proċedura ta' sejħa għall-offerti.
(4)
Fid-dawl tas-sitwazzjoni speċjali fis-suq tal-ħalib u sabiex is-sistema tkun aktar effiċjenti, huwa xieraq li, permezz ta' deroga, il-frekwenza tas-sejħiet għall-offerti tiżdied għal darbtejn fix-xahar.
(5)
Sabiex ikun jista' jibda jinxtara l-butir bi proċedura ta' sejħa għall-offerti mingħajr dewmien wara l-għeluq tal-intervent tax-xiri bi prezz fiss, dan ir-Regoalment għandu jidħol fis-seħħ mill-aktar fis possibbli.
(6)
Il-miżuri pprovduti f'dan ir-Regolament huma konformi mal-opinjoni tal-Kumitat ta' Ġestjoni għall-Organizzazzjoni Komuni tas-Swieq Agrikoli,
ADOTTAT DAN IR-REGOLAMENT:
Artikolu 1
Ix-xiri tal-butir bi proċedura ta' sejħa għall-offerti, b'eċċess tal-limitu stipulat fl-Artikolu 13(1) tar-Regolament (KE) Nru 1234/2007, huwa miftuħ sal-31 ta' Awwissu 2009, skont il-kundizzjonijiet previsti fit-Taqsima 3 tal-Kapitolu II tar-Regolament (KE) Nru 105/2008 u f'dan ir-Regolament.
Artikolu 2
Permezz ta' deroga mill-Artikolu 13(3) tar-Regolament (KE) Nru 105/2008, il-limitu ta' żmien għas-sottomissjoni tal-offerti bi tweġiba għas-sejħiet individwali għall-offerti għandu jkun il-11.00 (ħin ta' Brussell) fl-ewwel u t-tielet Tlieta tax-xahar.
Madankollu, f’Awwissu għandu jkun sal-11.00 (ħin ta’ Brussell) tar-raba’ Tlieta. Jekk it-Tlieta tkun festa pubblika, il-limitu ta’ żmien għandu jkun il-11.00 (ħin ta’ Brussell) fil-jum tax-xogħol ta’ qabel.
Artikolu 3
Dan ir-Regolament għandu jidħol fis-seħħ fil-jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 9 ta’ Marzu 2009.